KLASA: P-366/23

URBROJ: 711-02-01/07-2024-10

Zagreb, 18. rujna 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznice Bojane Ćulum Ilić, OIB: ………….., ravnateljice Zaklade Sveučilišta u Rijeci,** pokrenutom po službenoj dužnosti, na 60. sjednici održanoj 18. rujna 2024. godine donosi sljedeću

**ODLUKU**

1. **Obveznica Bojana Ćulum Ilić, ravnateljica Zaklade Sveučilišta u Rijeci, nepodnošenjem imovinske kartice za 2022. godinu u zakonskom roku do 31. siječnja 2023. godine, počinila je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. izreke, obveznici Bojani Ćulum Ilić se izriče novčana sankcija u iznosu od 531,00 euro.**

**III. Nalaže se obveznici Bojani Ćulum Ilić da u roku od 15 dana od dostave ove Odluke uplati novčanu sankciju iz točke II. ove izreke na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-………………….-36623.**

**IV. Ako obveznica novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznice, kao i na imovini obveznice. Izvršnu odluku Povjerenstvo će radi provedbe dostaviti službi koja obavlja obračun plaće obveznici.**

**V. Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznice putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku, za obveznicu Bojanu Ćulum Ilić, ravnateljicu Zaklade Sveučilišta u Rijeci, utvrdilo da navedena obveznica nije podnijela imovinsku karticu sukladno članku 10. stavku 4. ZSSI-a, pa je po službenoj dužnosti pokrenulo postupak protiv obveznice sukladno članku 41. stavku 1. ZSSI-a.

Povjerenstvo je obveznici 30. studenog 2023. uputilo obavijest o otvaranju predmeta vezano za okolnost nepodnošenja godišnje imovinske kartice za 2022. godinu, a na koju je obavijest obveznica istog dana dostavila očitovanje da je nedavno po dužnosti ravnateljice Zaklade Sveučilišta u Rijeci bila na edukaciji Povjerenstva o imovinskim karticama održanoj u Rijeci, pa je tek tada saznala da je dužna istu prijavljivati svake godine u mandatu, a ne u prvoj i posljednjoj godini svog mandata, kako je bila informirana od strane pravne službe Sveučilišta. Obveznica pita je li moguće retrogradno podnijeti imovinsku karticu ili je sada „na čekanju“ s obzirom na otvaranje predmeta te napominje kako mjesto ravnateljice Zaklade nije radno, već volontersko mjesto.

Slijedom navedenog, Povjerenstvo je na stručnom radnom sastanku Povjerenstva održanom dana 25. travnja 2024. utvrdilo postojanje pretpostavki za pokretanje postupka vezano za moguću povredu članka 10. stavka 4. ZSSI-a te je o istome obveznici dostavilo obavijest KLASA: P-366/23, URBROJ: 711-02-01/04-2024-04 od 25. travnja 2024., koju je obveznica zaprimila 5. lipnja 2024. Navedenom obavijesti obveznica je pozvana da se u roku od 15 dana od dostave obavijesti očituje na razloge za pokretanje postupka te na činjenična utvrđenja iz te obavijesti.

Obveznica se na navedenu obavijest nije očitovala u ostavljenom roku, međutim ista je dana 16. rujna 2024. Povjerenstvu uputila očitovanje povodom zaprimljene obavijesti od 9. rujna 2024. kojom je obveznica obaviještena da će Povjerenstvo na sjednici od 18. rujna 2024. donijeti odluku u ovom predmetu. U tom očitovanju obveznica navodi da iako kombinacija nerazumijevanja, neznanja i zaborava nije argumentacijska linija koja bi u ovom slučaju bila od značaja za konačnu odluku Povjerenstva, u očitovanju ih ipak navodi iz osobne potrebe iznošenja stvarnih razloga kršenja obveze. Navodi da dosadašnje ravnateljice nisu bile obvezne pristupiti podnošenju imovinskih kartica, tako da u „nasljedstvu“ poslovanja Zaklade i obveza različitih tijela ova informacija nije bila predmetom nikakve dokumentacije, čak niti informacije, iako svu stručnu, pravnu i administrativnu podršku djelovanju Zaklade pruža samo Sveučilište u Rijeci, što je istaknuto i u Statutu Zaklade Sveučilišta u Rijeci. Dalje navodi da se nerazumijevanje i neznanje veže i uz pogrešno tumačenje da imovinsku karticu ispunjava za prvi i posljednji mandat. Navodi da pozicija ravnatelja Zaklade Sveučilišta u Rijeci nije radno mjesto, već je to svojevrsna počasna pozicija za koju ravnatelj, sukladno Odluci Upravnog odbora i uz suglasnost osnivača, prima mjesečnu naknadu od 260 eura. Zaklada je na takvim osnovama i započela s radom prije dvadeset godina i taj se aspekt nije mijenjao. Zaklada je tijekom svih ovih godina zapošljavala, ali pozicija ravnatelja/ice nikada nije sistematizacijom bila transformirana u radno mjesto. Kako je Statutom Zaklade propisano, Zakladom upravlja Upravni odbor od pet članova koje imenuju osnivači Zaklade, a ravnatelj predstavlja Zakladu i provodi odluke Upravnog odbora koje moraju biti izglasane jednoglasno. Obveznica stoga pojašnjava da ne postoji prostor za samostalno donošenje odluka od strane ravnatelja Zaklade jer iza svake odluke stoji tijelo Upravnog odbora. Statutom je određeno da ravnatelj može predložiti, primjerice, akte, savjetodavna i stručna tijela, ali u konačnici provodi odluke Upravnog odbora bez obzira radi li se o zapošljavanju, prijavi određenog projekta, kupovini nove opreme ili dodjeli nagrade za istaknute znanstvenike.

Nastavno, moli da Povjerenstvo razmotri specifičnost situacije odnosno pozicije obveznice u širem kontekstu – kao članice akademske zajednice i djelatnice Filozofskog fakulteta u Rijeci, a ne Zaklade Sveučilišta u Rijeci. Navodi da bi ovaj postupak nesumnjivo imao ozbiljne posljedice na one domene posla obveznice i statusa u akademskoj zajednici koji uopće i ne proizlaze iz aktualnog mandata ravnateljice, već iz 20-godišnjeg predanog rada koji je, između ostaloga, obilježen brojnim postignućima. Pored toga, ovaj postupak tako osjetljive prirode povezane sa sukobom interesa povlači za sobom i kršenje stavki etičkog kodeksa Sveučilišta u Rijeci, posljedično i „zatvaranje vrata“ aktivnostima i pozicijama koje ne proizlaze iz uvjeta i zahtjeva pozicije ravnateljice Zaklade, već su povezani s predanim radom i postignućima akademske prirode. Obveznica je stoga mišljenja da bi posljedice ovog postupka mogle biti dalekosežne i snažnog negativnog utjecaja na aspekte njezinog nastavnog, znanstveno-istraživačkog i stručnog rada. Navodi da su ravnatelji uvijek predstavnici akademske zajednice, zaposlenici svojih matičnih institucija koji ulažu svoje vrijeme daleko izvan okvira očekivanih radnih sati, predani ideji doprinosa razvoju Sveučilišta. Činjenica da bi upravo obveznica ovim postupkom okaljala djelatnost Zaklade osobno bi ju dotukla te bi svakako svoj mandat ravnateljice Zaklade dala Upravnom odboru na raspolaganje. Moli da Povjerenstvo, prilikom donošenja odluke, uzme u obzir sve navedeno, a osobito njezinu osobnu ispriku i spremnost da, ukoliko je to moguće, naknadno ispuni/podnese imovinsku karticu.

U tijeku postupka Povjerenstvo je izvršilo uvid u službenu bilješku Povjerenstva od 23. studenog 2023., informativnu obavijest Povjerenstva od 30. studenog 2023. o otvaranju predmeta, očitovanje obveznice od 30. studenog 2023., obavijest Povjerenstva KLASA: P-366/23, URBROJ: 711-02-01/04-2024-04 od 25. travnja 2024. s dostavnicom, obavijest Povjerenstva od 9. rujna 2024., očitovanje obveznice od 16. rujna 2024. te u Registar obveznika, Registar imovinskih kartica te Registar pravnih osoba koje vodi i ustrojava Povjerenstvo.

Povjerenstvo je uvidom u Registar obveznika te u Registar imovinskih kartica utvrdilo da Bojana Ćulum Ilić volonterski obnaša dužnost ravnateljice Zaklade Sveučilišta u Rijeci od 15. srpnja 2021., dok je uvidom u Registar pravnih osoba utvrđeno da su osnivači navedene Zaklade Grad Rijeka i Primorsko-goranska županija. Obveznica je stupanjem na snagu ZSSI-a 25. prosinca 2021. postala obveznicom tog Zakona sukladno članku 3. stavku 1. točki 44. istog te je kao takva dužan postupati u skladu s njegovim odredbama.

Povjerenstvo je uvidom u Registar imovinskih kartica utvrdilo da obveznica Bojana Ćulum Ilić nije podnijela imovinsku karticu povodom godišnje obveze podnošenja za 2022. godinu do 31. siječnja 2023., niti je istu podnijela naknadno.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da ako obveznik podnosi imovinsku karticu nakon isteka rokova propisanih stavcima 2. i 3. toga članka, dužan je podnijeti imovinsku karticu sa stanjem na zadnji dan roka za podnošenje imovinske kartice koju je propustio podnijeti u roku, dok se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da će Povjerenstvo, ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, pokrenuti postupak protiv obveznika zbog povrede odredbi o podnošenju imovinske kartice.

Dakle, budući je nesporno utvrđeno da obveznica Bojana Ćulum Ilić nije u zakonskom roku do 31. siječnja 2023., sukladno citiranom članku 10. stavku 4. ZSSI-a, podnijela imovinsku karticu povodom godišnje obveze podnošenja za 2022. godinu, imenovana je time počinila povredu članka 10. stavka 4. ZSSI-a.

**Povjerenstvo pritom ističe kako je obveznica i nadalje u obvezi podnijeti imovinsku karticu za 2022. godinu te je se poziva da istu dostavi u što kraćem roku, kao i imovinsku karticu za 2023. godinu koju obveznica također nije podnijela.**

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, između ostalog, i iz članka 10. (obveza podnošenja imovinske kartice), Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Također, člankom 50. stavkom 1. ZSSI-a propisano je da Povjerenstvo novčanu sankciju izriče u iznosu od 530,00 do 5.309,00 eura vodeći računa o težini i posljedicama povrede Zakona. Istim stavkom je propisano i da ako novčana kazna nije plaćena u roku od 15 dana, ista se može izvršiti obustavom isplate dijela neto mjesečne plaće ili obustavom na svim primanjima, a ista se može izvršiti i na imovini obveznika.

U ovom konkretnom slučaju, Povjerenstvo je obveznici izreklo novčanu sankciju u iznosu od 531,00 euro. Prilikom odmjeravanja vrste i visine sankcije, Povjerenstvo je kao otegotnu okolnost uzelo u obzir činjenicu da obveznica niti naknadno nije podnijela predmetnu imovinsku karticu za 2022. godinu, dok je kao olakotnu okolnost uzelo činjenicu da protiv obveznice ranije nisu vođeni postupci pred Povjerenstvom.

Slijedom navedenog, Povjerenstvo smatra da je izricanje novčane sankcije u iznosu od 531,00 euro primjereno svim utvrđenim činjenicama i navedenim okolnostima slučaja.

Ova odluka objavit će se na mrežnim stranicama Povjerenstva nakon uredne dostave odluke obveznici, a sve sukladno članku 44. stavku 5. i 6. ZSSI-a.

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Bojana Ćulum Ilić, osobnom dostavom

2. Objava na mrežnim stranicama Povjerenstva nakon uredne dostave obveznici

3. Pismohrana